Z Á P I S N I C A   č. 5/2007

     Z V. riadneho zasadnutia Obecného zastupiteľstva v Slaskej, konaného dňa 30. júna 2007 o 18,00 hod. v kancelárii starostu obce.

Prítomní:
Podľa prezenčnej listiny boli prítomní poslanci obecného zastupiteľstva, starosta obce, administratívna pracovníčka obecného úradu 

Program:

1.)	Otvorenie
2.)	Určenie zapisovateľa a overovateľov zápisnice a uznesení
3.)	Prehľad príjmov a výdavkov za mesiac apríl a máj 2007
4.)	Záverečný účet obce za rok 2006
5.)	Vyhodnotenie verejnej súťaže
6.)	Návrh na rozpočtové opatrenie č. 2
7.)	Žiadosti, rôzne, interpelácie poslancov
8.)	Diskusia
9.)	Schválenie uznesenia
10.)	Záver

K bodu č. 1

Zasadnutie obecného zastupiteľstva otvoril a viedol starosta obce p. Daniel Gelien, ktorý podľa prezenčnej listiny skonštatoval, že zastupiteľstvo je uznášaniaschopné. Po predložení bol program obecného zastupiteľstva jednomyseľne schválený v podobe, ktorá je uvedená v tejto zápisnici. „Za“ hlasovali všetci poslanci obecného zastupiteľstva.

K bodu č. 2

Za zapisovateľku zápisnice určil starosta obce administratívnu pracovníčku obecného úradu sl. Zuzanu Mojžišovú. Za overovateľov zápisnice a uznesení určil p. Ing. Miroslava Hrica a p. Jozefa Tölgyesiho.

K bodu č. 3

Prehľad príjmov a výdavkov za mesiac apríl a májc 2007 obdržali poslanci obecného zastupiteľstva v písomnej podobe ako súčasť materiálov na zasadnutie. Starosta obce preto otvoril hneď diskusiu k tomuto bodu programu. Poslanec Tölgyesi sa zaujímal o kúpu obrusov. Starosta ho informoval, že sa zakúpilo 20 ks nových obrusov, nakoľko sa postupne dopĺňa inventár kuchynky. Poslanec Göth sa zaujímal o položku výdavkov na drevovýrobu. Starosta mu vysvetlil, že ide o výrobu, dodávku a montáž nových vstavaných skríň na inventár do kuchynky a tiež o nový kuchynský pult so skrinkami. Ďalej sa poslanec Göth zaujímal o to, ktorá firma u nás zabezpečuje vývoz veľkokapacitných kontajnerov. Starosta mu odpovedal, že vývoz týchto kontajnerov môže zabezpečovať len licencovaná firma oprávnená prevážať odpad a ukladať ho na legálnu skládku a teda tieto služby pre obec vykonávajú Technické služby s.r.o. Poslanci viac nemali žiadne otázky. Prehľad príjmov a výdavkov za mesiac apríl a máj 2007 zobrali poslanci na vedomie uznesením č. 26/2007. „Za“ hlasovali všetci poslanci obecného zastupiteľstva.

K bodu č. 4

V materiáloch na zasadnutie obecného zastupiteľstva sa nachádzal aj písomne spracovaný záverečný účet obce za rok 2006 s priloženou správou audítora a tak starosta obce hneď otvoril diskusiu k tomuto bodu programu. Poslanci vo svojich vyjadreniach uviedli, že hospodárenie obce pravidelne sledujú počas zasadnutí na základe prehľadov príjmov a výdavkoch za jednotlivé mesiace, na základe informácii o plnení rozpočtu a na základe prijatých rozpočtových opatrení. Z uvedených dôvodov je podľa nich text a obsah záverečného účtu zrozumiteľný a nemali k nemu žiadne otázky. Záverečný účet obce za rok 2006 bol schválený v predloženej podobe  uznesením č. 27/2007. „Za“ hlasovali všetci poslanci obecného zastupiteľstva.

K bodu č. 5

Obecný úrad na základe rozhodnutia obecného zastupiteľstva vyhlásil verejnú súťaž na predaj pozemku parcely č. E-KN 257/2 vedenej ako TTP o výmere 748 m2, zapísanej na LV č. 637 nachádzajúcej sa v k.ú. Slaská. Obecný úrad zverejnil verejnú súťaž prostredníctvom obecných novín Hlásnik, ktoré sa doručujú do každej domácnosti a okrem toho asi 80 ks novín sa doručuje mimo obec. Prípadný záujemcovia tak mali dostatok informácii o verejnej súťaži a dostatočný priestor na predloženie svojich ponúk. Na uvedenú verejnú súťaž reagoval predložením cenovej ponuky len jeden záujemca a to Mgr. Peter Gelien, bytom Novomeského 2/100, 965 01 Žiar nad Hronom. Žiadateľ vo svojej cenovej ponuke uviedol, že pozemok má záujem odkúpiť, nakoľko by v uvedenej lokalite chcel v budúcnosti postaviť prízemný rodinný dom. V žiadosti navrhol kúpnu cenu 50 Sk/m2. Poslanci súhlasili s touto cenovou ponukou s podmienkou, že žiadateľ bude upozornený, že náklady spojené s inžinierskymi sieťami a úpravou prístupovej cesty bude znášať žiadateľ. Obecné zastupiteľstvo následne uznesením č. 28/2007 zobralo na vedomie písomné návrhy vyhlásenej verejnej súťaže „OVS-01“ a uznesením č. 29/2007 schválilo predaj nehnuteľnosti nachádzajúcej sa v Obci Slaská, k.ú. Slaská a to pozemku parc. č. E-KN 257/2, vedený ako TTP o výmere 748 m2, zapísaný na LV č. 637 za kúpnu cenu 50 Sk/m2 spolu v sume 37.400 Sk v podiele 1/1 v prospech kupujúceho: Mgr. Peter Gelien, nar. 7.7.1972, bytom Novomeského 2/100, 965 01 Žiar nad Hronom. „Za“ hlasovali všetci poslanci obecného zastupiteľstva.

K bodu č. 6

Starosta obce predložil návrh na rozpočtové opatrenie č. 2, ktoré poslanci obdržali v materiáloch na zasadnutie. Ako uviedol starosta obce, ide o reálne zmeny v rozpočte vzhľadom na doterajší výsledok hospodárenia obce, zároveň požiadal poslancov o pripomienky k uvedenému rozpočtovému opatreniu. Poslanec Göth sa zaujímal o navýšenie položky v príjmoch uvedené ako dividendy. Starosta obce vysvetlil, že ide o výnos akcií obce, ktoré vlastní vo vodárenskej spoločnosti. Viac otázok k predloženému rozpočtovému opatreniu poslanci nemali. Obecné zastupiteľstvo schválilo rozpočtové opatrenie č. 2 uznesením č. 30/2007. „Za“ hlasovali všetci poslanci obecného zastupiteľstva. 

K bodu č. 7

Na obecný úrad bola doručená žiadosť p. Aleny Ballovej, bytom Pod Donátom 10/109, 965 01 Žiar nad Hronom, na odkúpenie pozemkov nachádzajúcich sa v k.ú. Slaská a to časť z parcely E-KN 1223/1 zapísanej na LV č. 945. Ide o pozemky, ktoré boli zamerané geometrickým plánom a ktoré sa nachádzajú v záhrade rodinného domu menovanej, ktorý má v spoluvlastníctve so svojimi súrodencami. Keďže majú záujem tento dom predať, chcú vysporiadať aj záhradu, kde sa objavil záber časti obecného pozemku. Obecné zastupiteľstvo žiadosti vyhovelo a schválilo uznesením č. 31/2007 predaj nehnuteľností nachádzajúcich sa v Obci Slaská, k.ú. Slaská, identifikovaných GP č. 35302551-65/2007 a to diel č. 2 o výmere 114 m2 v podiele 1/1, ktorý tvorí C-KN parcelu č. 545 a diel č. 4 o výmere 21 m2 v podiele 1/1, ktorý tvorí C-KN parcelu č. 546. Obidva diely sa vyčleňujú z parcely č. E-KN 1223/1, zapísanej na LV č. 945. Uvedené diely GP v uvedených podieloch v prospech kupujúcej: Alena Ballová, nar. 22.9.1974, bytom Pod Donátom 10/109, 965 01 Žiar nad Hronom za kúpnu cenu 40 Sk/m2 v celkovej sume 5.400 Sk. „Za“ hlasovali všetci poslanci obecného zastupiteľstva.
Starosta obce informoval poslancov obecného zastupiteľstva, že firma PARI p. Pavel Irecký ho ústne prostredníctvom pani Ireckej oslovila vo veci nájmu nebytového priestoru. Ako uviedol, po náhlom úmrtí pána Ireckého idú obchodné aktivity uvedeného subjektu do útlmu a tak bol oslovený so žiadosťou, či by bolo možné ukončiť nájom nebytových priestorov formou dohody s tým, že by nájom trval do konca mesiaca september, avšak za posledné tri mesiace by obci nebol nájom uhrádzaný finančnými prostriedkami, ale bol by splatený poplašným zariadením, ktoré by po ukončení nájmu zostalo v uvedených priestoroch a prešlo do vlastníctva obce. Obecné zastupiteľstvo uznesením č. 32/2007 súhlasilo s ukončením nájomného vzťahu s nájomcom Pavel Irecký – PARI, IČO – 33 321 060 na nebytové priestory v dome súp. č. 184 formou dohody k 30.9.2007. „Za“ hlasovali všetci poslanci obecného zastupiteľstva.

K bodu č. 8

V diskusii sa nikto neprihlásil o slovo.

K bodu č. 9

Návrh uznesení predniesol starosta obce. Obecné zastupiteľstvo schválilo uznesenia v podobe spísaných uznesení č. 26/2007, 27/2007, 28/2007, 29/2007, 30/2007, 31/2007 a 32/2007.

K bodu č. 10

Starosta obce poďakoval všetkým za účasť na zasadnutí obecného zastupiteľstva a po dohode s poslancami určil termín ďalšieho zasadnutia na 30.8.2007.

Zapísala: Zuzana M o j ž i š o v á

Daniel G e l i e n
starosta obce

Ing. Miroslav  H r i c
overovateľ

Jozef  T ö l g y e s i
overovateľ